http://www.thaigov.go.th

วันนี้ (28 กุมภาพันธ์ 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างแก้ไขกฎหมายว่าด้วยการดำเนินการทางวินัยแก่ผู้ที่พ้นจากราชการขององค์กร กลางบริหารงานบุคคลในราชการฝ่ายพลเรือน จำนวน 5 ฉบับ

2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการลดอัตรา รัษฎากร (ฉบับที่ ..) พ.ศ. .... (มาตรการภาษีเพื่อจูงใจผู้มีความสามารถสูงระดับ โลกให้มาทำงานในอุตสาหกรรมเป้าหมายตามโครงการพัฒนาระเบียงเศรษฐกิจ ภาคตะวันออก

3. เรื่อง ร่างพระราชบัญญัติราชวิทยาลัยจุฬาภรณ์ (ฉบับที่ ..) พ.ศ. ....

4. เรื่อง ร่างพระราชบัญญัติคุ้มครองผู้บริโภค (ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

5. เรื่อง  ยุทธศาสตร์การพัฒนาสิ่งอำนวยความสะดวกในภาคขนส่งสำหรับคนพิการและ ผู้สูงอายุ

6. เรื่อง (ร่าง) ยุทธศาสตร์สับปะรด ปี 2560 – 2569

7. เรื่อง การดำเนินการตามผลการประชุมคณะกรรมการบริหารราชการแผ่นดินเชิง ยุทธศาสตร์ ครั้งที่ 2/2560 (แนวทางปรับระบบจัดซื้อจัดจ้างภาครัฐทั้งในส่วนของ ส่วนราชการและรัฐวิสาหกิจและรายงานความคืบหน้าในการศึกษาความเป็นไปได้ ในการแก้ไขกฎหมายเกี่ยวกับอายุความ)

|  |
| --- |
| **ต่างประเทศ** |

8. เรื่อง การเปิดสถานเอกอัครราชทูตสาธารณรัฐคอซอวอประจำประเทศไทย (กระทรวง การต่างประเทศ)

9. เรื่อง ขออนุมัติปรับเปลี่ยนผู้แทนประเทศไทยในสมาคมประเทศผู้ผลิตยางธรรมชาติ (ANRPC) และสภาวิจัยและพัฒนายางระหว่างประเทศ (IRRDB)

10. เรื่อง การประชุมผู้นำในโอกาสครบรอบ 20 ปี สมาคมแห่งมหาสมุทรอินเดีย ณ กรุง จาการ์ตา อินโดนีเซีย

11. เรื่อง การจัดทำเอกสารโครงการแลกเปลี่ยนด้านการศึกษาและวิทยาศาสตร์ระหว่าง กระทรวงศึกษาธิการแห่งราชอาณาจักรไทยและกระทรวงศักยภาพมนุษย์แห่ง ประเทศฮังการีสำหรับปี ค.ศ. 2017 - 2018

|  |
| --- |
| **แต่งตั้ง** |

12. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

13. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (กระทรวงศึกษาธิการ)

14. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง ตำแหน่งผู้ตรวจ ราชการสำนักนายกรัฐมนตรี (ผู้ตรวจราชการกระทรวง) สำนักงานปลัด

สำนักนายกรัฐมนตรี (สำนักนายกรัฐมนตรี)

15. เรื่อง การแต่งตั้งกรรมการผู้ทรงคุณวุฒิในคณะกรรมการคุ้มครองผู้บริโภค

16. เรื่อง การแต่งตั้งกรรมการผู้ทรงคุณวุฒิในคณะกรรมการบริหารโรงพยาบาลบ้านแพ้ว

17. เรื่อง การแต่งตั้งข้าราชการการเมืองแทนตำแหน่งที่ว่าง (ตำแหน่งที่ปรึกษารัฐมนตรีช่วย ว่าการกระทรวงพาณิชย์)

18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงมหาดไทย)

19. เรื่อง คำสั่งสำนักนายกรัฐมนตรี ที่ 9/2560 เรื่อง แต่งตั้งผู้ทรงคุณวุฒิในคณะกรรมการ กำกับการจัดซื้อจัดจ้าง

20. เรื่อง คำสั่งสำนักนายกรัฐมนตรี ที่ 10/2560 เรื่อง แต่งตั้งผู้ทรงคุณวุฒิเพิ่มเติมใน คณะกรรมการกำกับการจัดซื้อจัดจ้าง (กรณีโครงการก่อสร้างทางคู่ในเส้นทาง รถไฟ และโครงการก่อสร้างรถไฟทางคู่ของการรถไฟแห่งประเทศไทย)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างแก้ไขกฎหมายว่าด้วยการดำเนินการทางวินัยแก่ผู้ที่พ้นจากราชการขององค์กรกลางบริหารงานบุคคลในราชการฝ่ายพลเรือน จำนวน 5 ฉบับ**

คณะรัฐมนตรีมีมติอนุมัติหลักการร่างพระราชบัญญัติ จำนวน 5 ฉบับ ประกอบด้วย

1. ร่างพระราชบัญญัติระเบียบข้าราชการพลเรือน (ฉบับที่ ..) พ.ศ. .... 2. ร่างพระราชบัญญัติระเบียบข้าราชการรัฐสภา (ฉบับที่ ..) พ.ศ. .... 3. ร่างพระราชบัญญัติระเบียบข้าราชการครูและบุคลากรทางการศึกษา (ฉบับที่ ..)

พ.ศ. .... 4. ร่างพระราชบัญญัติตำรวจแห่งชาติ (ฉบับที่ ..) พ.ศ. .... 5. ร่างพระราชบัญญัติระเบียบข้าราชการ

พลเรือนในสถาบันอุดมศึกษา (ฉบับที่ ..) พ.ศ. .... ตามที่สำนักงาน ก.พ. เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงมหาดไทย คณะกรรมการข้าราชการรัฐสภา สำนักงานศาลปกครอง สำนักงานคณะกรรมการป้องกันและปราบปรามการทุจริตแห่งชาติ และสำนักงานการตรวจเงินแผ่นดินไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอ สภานิติบัญญัติแห่งชาติต่อไป

**สาระสำคัญของ**ร่างพระราชบัญญัติ จำนวน 5 ฉบับ เป็นการแก้ไขหลักเกณฑ์การดำเนินการทางวินัยอย่างร้ายแรงกับข้าราชการพลเรือน ข้าราชการรัฐสภา ข้าราชการครูและบุคลากรทางการศึกษา ข้าราชการตำรวจ และข้าราชการพลเรือนในสถาบันอุดมศึกษา โดยหน่วยงานต้นสังกัดสามารถดำเนินการทางวินัยกับข้าราชการในสังกัดที่พ้นจากราชการไปแล้วก็ได้ หากความผิดอันเป็นมูลเหตุแห่งการกล่าวหาว่ากระทำความผิดวินัยอย่างร้ายแรงนั้นเกิดขึ้นระหว่างที่ผู้ถูกกล่าวหามีสภาพเป็นข้าราชการ แต่ได้กำหนดเงื่อนเวลาให้ผู้มีอำนาจดำเนินการทางวินัยต้องเริ่มดำเนินการทางวินัยอย่างร้ายแรงภายใน 1 ปี นับแต่วันที่ผู้นั้นพ้นจากราชการ และกรณีที่จะสั่งลงโทษต้องดำเนินการภายใน 3 ปี นับแต่วันที่ผู้นั้นพ้นจากราชการ นอกจากนี้ ยังเป็นการกำหนดกรณีการดำเนินการทางวินัยตามที่องค์กรตรวจสอบการทุจริต ซึ่งได้แก่ คณะกรรมการ ป.ป.ช. หรือคณะกรรมการ ป.ป.ท. มีมติชี้มูลความผิดให้สามารถดำเนินการทางวินัยและสั่งลงโทษตามที่มีมติชี้มูลความผิดได้ แม้ผู้นั้นจะพ้นจากราชการไปแล้ว โดยไม่นำเงื่อนเวลาในการสอบสวนและเงื่อนไขการสั่งลงโทษดังกล่าวมาใช้บังคับ เพื่อให้เกิดความเป็นธรรมแก่ข้าราชการประเภทต่าง ๆ และเพื่อให้การชี้มูลความผิดวินัยขององค์กรตรวจสอบการทุจริตสามารถลงโทษทางวินัยแก่ข้าราชการตามที่

ชี้มูลได้

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการลดอัตรารัษฎากร (ฉบับที่ ..) พ.ศ. .... (มาตรการภาษีเพื่อจูงใจผู้มีความสามารถสูงระดับโลกให้มาทำงานในอุตสาหกรรมเป้าหมายตามโครงการพัฒนาระเบียงเศรษฐกิจภาคตะวันออก**

          คณะรัฐมนตรีมีมติอนุมัติหลักการร่างกฤษฎีกาออกตามความในประมวลรัษฎากร ว่าด้วยการลดอัตรารัษฎากร (ฉบับที่ ..) พ.ศ. .... (มาตรการภาษีเพื่อจูงใจผู้มีความสามารถสูงระดับโลกให้มาทำงานในอุตสาหกรรมเป้าหมายตามโครงการพัฒนาระเบียงเศรษฐกิจภาคตะวันออก ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎหมาย**

                   1. กำหนดให้ผู้มีคุณสมบัติตามที่อธิบดีกรมสรรพากรประกาศกำหนด ซึ่งทำงานในบริษัทหรือห้างหุ้นส่วนนิติบุคคลที่ประกอบกิจการที่อยู่ใน 10 อุตสาหกรรมเป้าหมายที่ได้รับยกเว้นภาษีเงินได้นิติบุคคลตามกฎหมายว่าด้วยการเพิ่มขีดความสามารถในการแข่งขันของประเทศสำหรับอุตสาหกรรมเป้าหมายหรือกิจการที่อยู่ใน 10 อุตสาหกรรมเป้าหมายที่ได้รับยกเว้นภาษีเงินได้นิติบุคคลตามกฎหมายว่าด้วยการส่งเสริมการลงทุนซึ่งมีสถานประกอบกิจการตั้งอยู่ในระเบียงเศรษฐกิจภาคตะวันออก มีสิทธิเลือกเสียภาษีเงินได้บุคคลธรรมดาสำหรับเงินได้พึงประเมินตามมาตรา 40 (1) แห่งประมวลรัษฎากร (เงินเดือน ค่าจ้าง เบี้ยเลี้ยง โบนัส ฯลฯ) ที่ได้รับเนื่องจากการจ้างแรงงานของบริษัทหรือห้างหุ้นส่วนนิติบุคคลดังกล่าวในอัตราร้อยละ 17 ของเงินได้ตามกรณีดังต่อไปนี้

                             1.1 กรณีคำนวณภาษีเงินได้หัก ณ ที่จ่ายมาตรา 50 (1) แห่งประมวลรัษฎากรสำหรับเงินได้พึงประเมินนั้นแล้วต้องเสียภาษีเงินได้หัก ณ ที่จ่ายมากกว่าร้อยละ 17 ของเงินได้

                             1.2 กรณีคำนวณภาษีเงินได้หัก ณ ที่จ่ายตามมาตรา 50 (1) แห่งประมวลรัษฎากรสำหรับเงินได้พึงประเมินนั้นแล้วต้องเสียภาษีเงินได้หัก ณ ที่จ่ายเท่ากับหรือน้อยกว่าร้อยละ 17 ของเงินได้ แต่ยอมให้ผู้จ่ายเงินได้หักภาษีเงินได้ ณ ที่จ่ายในอัตราร้อยละ 17 ของเงินได้

                   2. กำหนดให้ผู้ถูกหักภาษีเงินได้ ณ ที่จ่ายในอัตราร้อยละ 17 ของเงินได้ตามข้อ 1 ไว้แล้ว เมื่อถึงกำหนดยื่นรายการ ไม่ต้องนำเงินได้พึงประเมินดังกล่าวไปรวมคำนวณภาษีเงินได้บุคคลธรรมดา เฉพาะกรณีไม่ขอรับเงินภาษีที่ถูกหักไว้คืนหรือไม่ขอเครดิตภาษีที่ถูกหักไว้ไม่ว่าทั้งหมดหรือบางส่วน และกรณีมีเงินได้พึงประเมินตามมาตรา 40 (4) (ดอกเบี้ย เงินปันผล ฯลฯ) และมาตรา 40 (8) (เงินได้อื่น ๆ ) แห่งประมวลรัษฎากรซึ่งถูกหักภาษีเงินได้ ณ ที่จ่ายตามมาตรา 50 แห่งประมวลรัษฎากรไว้แล้วด้วยและมีสิทธิเลือกเสียภาษีเงินได้บุคคลธรรมดา ตามมาตรา 48 (3) และ (4) แห่งประมวลรัษฎากร จะใช้สิทธิได้เมื่อไม่นำเงินได้พึงประเมินตามมาตรา 40 (4) และ (8) แห่งประมวลรัษฎากรนั้นไปรวมคำนวณภาษีเงินได้บุคคลธรรมดา ไม่ขอรับเงินภาษีที่ถูกหักไว้คืนและไม่ขอเครดิตภาษีที่ถูกหักไว้ ไม่ว่าทั้งหมดหรือบางส่วน

                   3. ผู้มีเงินได้ที่จะได้รับเสิทธิตามข้อ 1 และข้อ 2 ต้องมีคุณสมบัติและเป็นไปตามหลักเกณฑ์และเงื่อนไขตามที่กำหนด

**3. เรื่อง ร่างพระราชบัญญัติราชวิทยาลัยจุฬาภรณ์ (ฉบับที่ ..) พ.ศ. ....**

คณะรัฐมนตรีมีมติอนุมัติและเห็นชอบตามที่กระทรวงศึกษาธิการ (ศธ.) เสนอ ดังนี้

                   1. อนุมัติหลักการร่างพระราชบัญญัติราชวิทยาลัยจุฬาภรณ์ (ฉบับที่ ..) พ.ศ. .... ตามที่กระทรวงศึกษาธิการ (ศธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

                   2. เห็นชอบให้สถาบันวิจัยจุฬาภรณ์มีสถานะเป็นหน่วยงานภายใต้มูลนิธิจุฬาภรณ์ และให้สำนักงบประมาณจัดสรรงบประมาณให้สำนักงานคณะกรรมการการอุดมศึกษาเป็นเงินอุดหนุนแก่มูลนิธิจุฬาภรณ์เช่นเดิม ตามมติคณะรัฐมนตรีเมื่อวันที่ 1 ธันวาคม 2530 ต่อไป

                  3. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับ

**สาระสำคัญของร่างพระราชบัญญัติ**

                   1. ปรับปรุงส่วนงานของราชวิทยาลัยจุฬาภรณ์ โดยแบ่งออกเป็น สำนักงานราชวิทยาลัย สถาบันบัณฑิตศึกษาจุฬาภรณ์ และวิทยาลัยวิทยาศาสตร์การแพทย์เจ้าฟ้าจุฬาภรณ์

                   2. ปรับปรุงจำนวนของกรรมการสภาราชวิทยาลัยจุฬาภรณ์ และอำนาจและหน้าที่ของสภา ราชวิทยาลัยจุฬาภรณ์

                   3. ปรับปรุงการดำเนินการต่าง ๆ ของราชวิทยาลัยจุฬาภรณ์ตามพระราชบัญญัติราชวิทยาลัย จุฬาภรณ์ พ.ศ. 2559 โดยตัดในส่วนที่เกี่ยวข้องกับสถาบันวิจัยจุฬาภรณ์ออก เพื่อให้สอดคล้องกับการแยกภารกิจ ของสถาบันวิจัยจุฬาภรณ์

                   4. กำหนดให้กรณีข้าราชการหรือลูกจ้างของส่วนราชการใดสมัครใจจะเปลี่ยนไปเป็นพนักงานหรือลูกจ้างของราชวิทยาลัย ให้แจ้งความจำนงเป็นหนังสือต่อผู้บังคับบัญชา และจะต้องผ่านการคัดเลือกหรือการประเมินตามหลักเกณฑ์ที่สภาราชวิทยาลัยกำหนด ข้าราชการหรือลูกจ้างซึ่งเปลี่ยนไปเป็นพนักงานหรือลูกจ้างของ ราชวิทยาลัยให้ถือว่าออกจากราชการเพราะเลิกหรือยุบตำแหน่งตามกฎหมายว่าด้วยบำเหน็จบำนาญข้าราชการหรือกฎหมายว่าด้วยกองทุนบำเหน็จบำนาญข้าราชการ หรืออกจากราชการเพราะทางราชการยุบเลิกตำแหน่งหรือเลิกจ้างโดยไม่มีความผิด และให้ได้รับบำเหน็จตามระเบียบกระทรวงการคลังว่าด้วยบำเหน็จลูกจ้าง แล้วแต่กรณี

                   5. กำหนดให้มีประธานอธิการบดี เป็นประธานในการประชุมหัวหน้าส่วนงานและคณะที่ปรึกษา ราชวิทยาลัย ประธานอธิการบดี อาจแต่งตั้งรองประธานอธิการบดี เพื่อปฏิบัติหน้าที่แทนในกิจการต่าง ๆ ได้ คุณสมบัติการได้มาและอำนาจหน้าที่ของประธานอธิการบดีให้สภาราชวิทยาลัยเป็นผู้กำหนด

**4. เรื่อง ร่างพระราชบัญญัติคุ้มครองผู้บริโภค (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติคุ้มครองผู้บริโภค (ฉบับที่ ..) พ.ศ. ....ตามที่สำนักงานคณะกรรมการคุ้มครองผู้บริโภค(สคบ.)เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงพาณิชย์ กระทรวงยุติธรรม สำนักงานอัยการสูงสุด สำนักงาน ก.พ.ร. สำนักงานศาลยุติธรรม และฝ่ายกฎหมายและกระบวนการยุติธรรม คณะรักษาความสงบแห่งชาติ ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

ทั้งนี้ มอบหมายให้ สคบ. ไปดำเนินการตามขั้นตอนของมติคณะรัฐมนตรีเมื่อวันที่ 24 กรกฎาคม 2550 (เรื่อง การซักซ้อมความเข้าใจเกี่ยวกับขั้นตอนการจัดตั้งหน่วยงานของรัฐ) ตามความเห็นของสำนักงาน ก.พ.ร. แล้วให้แจ้งผลการดำเนินงานไปยังสำนักงานคณะกรรมการกฤษฎีกาเพื่อประกอบการพิจารณาร่างพระราชบัญญัติดังกล่าวต่อไป

**สาระสำคัญของร่างพระราชบัญญัติ**

1. แก้ไขเพิ่มเติมอำนาจหน้าที่ของพนักงานเจ้าหน้าที่ ให้มีอำนาจในการป้องกันและตรวจสอบการกระทำอันเป็นการละเมิดสิทธิผู้บริโภค เช่น ค้น ยึด หรืออายัดสินค้า ภาชนะหรือหีบห่อบรรจุสินค้า ฉลากหรือเอกสารอื่นใด เพื่อประโยชน์ในการดำเนินคดีละเมิดสิทธิของผู้บริโภค

2. เพิ่มเติมให้กรรมการ กรรมการเฉพาะเรื่อง และพนักงานเจ้าหน้าที่ตามพระราชบัญญัติคุ้มครองผู้บริโภค พ.ศ. 2522 เป็นเจ้าพนักงานตามประมวลกฎหมายอาญา

3. แก้ไขเพิ่มเติมกำหนดให้มี “คณะกรรมการคุ้มครองผู้บริโภคแห่งชาติ” แทนคณะกรรมการคุ้มครองผู้บริโภค โดยที่มีนายกรัฐมนตรีเป็นประธานกรรมการ และเพิ่มองค์ประกอบของคณะกรรมการให้รองนายกรัฐมนตรีซึ่งนายกรัฐมนตรีมอบหมายเป็นรองประธานกรรมการคนที่หนึ่ง รัฐมนตรีประจำสำนักนายกรัฐมนตรีซึ่งนายกรัฐมนตรีมอบหมายเป็นรองประธานกรรมการคนที่สอง และปลัดกระทรวงการคลัง ปลัดกระทรวงยุติธรรม และผู้บัญชาการตำรวจแห่งชาติเป็นกรรมการ แก้ไขเพิ่มเติมอำนาจและหน้าที่ของคณะกรรมการคุ้มครองผู้บริโภคให้เป็นคณะกรรมการในการกำกับดูแลนโยบายด้านการคุ้มครองผู้บริโภคของประเทศ และแก้ไขเพิ่มเติมอำนาจหน้าที่ในการไกล่เกลี่ยหรือประนีประนอมข้อพิพาท

4. กำหนดให้กรณีผู้ประกอบธุรกิจไม่ปฏิบัติตามสัญญาประนีประนอมยอมความ ให้ สคบ. ยื่นคำร้องต่อศาลที่มีเขตอำนาจเพื่อออกคำบังคับตามสัญญา โดยให้นำกฎหมายว่าด้วยอนุญาโตตุลาการใช้บังคับโดยอนุโลม

5. เพิ่มเติมคณะกรรมการเฉพาะเรื่อง ให้มีการตั้งคณะกรรมการว่าด้วยความปลอดภัยของสินค้าและบริการ

6. แก้ไขเพิ่มเติมองค์กรสำนักงานคณะกรรมการคุ้มครองผู้บริโภคให้ขึ้นตรงต่อนายกรัฐมนตรี

7. แก้ไขเพิ่มเติมอำนาจของคณะกรรมการคุ้มครองผู้บริโภคให้สามารถมอบหมายให้คณะอนุกรรมการที่คณะกรรมการคุ้มครองผู้บริโภคแต่งตั้งพิจารณาและมีมติดำเนินคดีแทนผู้บริโภคได้

8. แก้ไขเพิ่มเติมให้ผู้รับคำสั่งทางปกครองตามมาตรา 36 หรือมาตรา 38 สามารถอุทธรณ์คำสั่งต่อคณะกรรมการได้

9. แก้ไขเพิ่มเติมให้ค่าปรับที่เกิดขึ้นจากการดำเนินการเปรียบเทียบความผิดตามพระราชบัญญัตินี้ขององค์กรปกครองส่วนท้องถิ่น ให้ตกเป็นรายได้องค์กรปกครองส่วนท้องถิ่น โดยไม่ต้องนำส่งเป็นรายได้แผ่นดิน

|  |
| --- |
| **เศรษฐกิจ- สังคม** |

**5. เรื่อง  ยุทธศาสตร์การพัฒนาสิ่งอำนวยความสะดวกในภาคขนส่งสำหรับคนพิการและผู้สูงอายุ**

คณะรัฐมนตรีมีมติดังนี้

                    1. รับทราบผลการดำเนินงานด้านการพัฒนาสิ่งอำนวยความสะดวกในบริการภาคขนส่งสำหรับ คนพิการและผู้สูงอายุของกระทรวงคมนาคม ตามที่กระทรวงคมนาคม (คค.) เสนอ และให้กระทรวงคมนาคมรับความเห็นของกระทรวงการคลัง กระทรวงดิจิทัลเพื่อเศรษฐกิจและสังคม สำนักงบประมาณ และสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

         2. ให้กระทรวงคมนาคมร่วมกับกระทรวงการพัฒนาสังคมและความมั่นคงของมนุษย์จัดทำแผนปฏิบัติการ (Action Plan)  ของยุทธศาสตร์การพัฒนาสิ่งอำนวยความสะดวกในภาคขนส่งสำหรับคนพิการและผู้สูงอายุให้สอดคล้องกับแผนพัฒนาคุณภาพชีวิตคนพิการ ฉบับที่ 5 (พ.ศ. 2560-2564)  และแผนผู้สูงอายุแห่งชาติ ฉบับที่ 2  (พ.ศ. 2545-2564)  เพื่อให้การขับเคลื่อนแผนดังกล่าวเป็นรูปธรรมและสอดคล้องตามวัตถุประสงค์ที่วางไว้

                    3. ให้หน่วยงานที่เกี่ยวข้องร่วมกับ คค. ดำเนินการขับเคลื่อนแผนงาน/กิจกรรมภาคใต้ยุทธศาสตร์การพัฒนาสิ่งอำนวยความสะดวกในภาคขนส่งสำหรับคนพิการและผู้สูงอายุให้เป็นรูปธรรมต่อไป และให้ คค. ประสานกับกลุ่มองค์กรหรือเครือข่าย เพื่อขอความร่วมมือในการดำเนินการ รวมทั้งให้กระทรวงมหาดไทย โดยกรมส่งเสริมการปกครองท้องถิ่น รับไปประสานและขอความร่วมมือองค์กรปกครองส่วนท้องถิ่นต่อไป

**สาระสำคัญของเรื่อง**

                    คค. รายงานว่า

1. ประเทศไทยได้ก้าวสู่ภาวะสังคมผู้สูงอายุ และจะเข้าสู่สังคมผู้สูงอายุโดยสมบูรณ์ในระยะเวลา

อันใกล้  เนื่องจากปัจจุบันประเทศไทยมีจำนวนผู้สูงอายุหรือประชากรที่มีอายุมากกว่า 60 ปีขึ้นไป  คิดเป็นร้อยละ 13 ของประชากรทั้งประเทศ  และคาดว่าในปี พ.ศ. 2567-2572  จำนวนผู้สูงอายุของประเทศไทยจะคิดเป็นร้อยละ 25 ของประชากรทั้งหมด อย่างไรก็ดี ประสิทธิภาพมาตรฐานด้านการบริการภาคขนส่งและการจัดสิ่งอำนวยความสะดวกในการเดินทางเพื่อรองรับสังคมผู้สูงอายุของประเทศไทยยังมีปัญหาและไม่สัมฤทธิ์ผล หากเทียบกับประเทศที่ประสบปัญหาการเข้าสู่สังคมผู้สูงอายุหรือมีสัดส่วนของประชากรผู้สูงอายุต่อประชากรของประเทศที่ใกล้เคียงกับ ประเทศไทย  เช่น ญี่ปุ่น  สิงคโปร์ ไต้หวัน และเกาหลีใต้จากการดำเนินงานที่ผ่านมา คค. พบว่า  อุปสรรคต่อการพัฒนาระบบบริการภาคขนส่งและสิ่งอำนวยความสะดวกสำหรับคนพิการและผู้สูงอายุมีหลายปัจจัย เช่น ปัญหาด้านกฎหมายที่จำเป็นต้องมีการปรับปรุง การขาดการบริหารจัดการ การขาดแคลนบุคลากรที่มีทักษะและองค์ความรู้การขาดแคลนระบบนวัตกรรม/ เทคโนโลยีที่เหมาะสม และการขาดงบประมาณในการดำเนินงาน  **ดังนั้น จึงจำเป็นต้องกำหนดเป็นยุทธศาสตร์การพัฒนาสิ่งอำนวยความสะดวกในภาคขนส่งสำหรับคนพิการและผู้สูงอายุที่ครอบคลุมการแก้ไขอุปสรรคดังกล่าวเพื่อใช้เป็นกรอบการดำเนินงานของทุกภาคส่วน เพื่อให้การพัฒนาเป็นไปอย่างสอดคล้อง ครอบคลุม และบูรณาการ**

2. คค. ได้ขับเคลื่อนโครงการศึกษาการพัฒนาสิ่งอำนวยความสะดวกและเพิ่มประสิทธิภาพการ

บริการในภาคขนส่งสำหรับคนพิการและผู้สูงอายุให้เป็นรูปธรรม เพื่อยกระดับมาตรฐานบริการภาคการขนส่งให้สามารถรองรับสังคมผู้สูงอายุและยกระดับคุณภาพชีวิตคนพิการ ซึ่งประกอบด้วย  3 ประเด็นสำคัญ ดังนี้

2.1  **ยุทธศาสตร์การพัฒนาสิ่งอำนวยความสะดวกในภาคขนส่งสำหรับคนพิการและผู้สูงอายุ**ประกอบด้วย  1) ด้านนโยบายและกฎหมายเกี่ยวกับการจัดสิ่งอำนวยความสะดวกและการให้บริการ คนพิการและผู้สูงอายุ  2) ด้านการปรับปรุงโครงสร้างทางภายภาพสิ่งอำนวยความสะดวกและยานพาหนะสำหรับ

คนพิการและผู้สูงอายุ 3) ด้านการฝึกอบรมบุคลากรเกี่ยวกับการจัดสิ่งอำนวยความสะดวกและการให้บริการคนพิการและผู้สูงอายุ  4) ด้านการนำเทคโนโลยีและนวัตกรรมมาใช้อำนวยความสะดวกแก่คนพิการและผู้สูงอายุ

2.2  **ต้นแบบการปรับปรุงและพัฒนาสิ่งอำนวยความสะดวกสำหรับคนพิการและผู้สูงอายุในสถานที่ให้บริการภาคขนส่ง 5 แห่ง** ได้แก่  ป้ายหยุดรถโดยสารประจำทางบริเวณอนุสาวรีย์ชัยสมรภูมิ  สถานีขนส่งผู้โดยสารกรุงเทพ (ถนนบรมราชชนนี) ท่าเรือพระนั่งเกล้า  สถานีรถไฟความเร็วสูงนครปฐม  และท่าอากาศยานดอนเมือง

3. **คู่มือการให้ความช่วยเหลือคนพิการแต่ละประเภทและผู้สูงอายุและคู่มือแปลภาษาหรือ ป้ายสัญลักษณ์ภาษาสำหรับหน่วยงานที่ให้บริการภาคขนส่ง**ตามกฎกระทรวงกำหนดลักษณะ หรือการจัดให้มีอุปกรณ์ สิ่งอำนวยความสะดวก  หรือบริการในอาคาร สถานที่ยานพาหนะและบริการขนส่งเพื่อให้คนพิการสามารถเข้าถึงและใช้ประโยชน์ได้ พ.ศ. 2556 ได้แก่

3.1 **คู่มือการให้ความช่วยเหลือคนพิการแต่ละประเภทและผู้สูงอายุ**

ประกอบด้วย ความรู้พื้นฐาน หลักปฏิบัติ และวิธีใช้อุปกรณ์พื้นฐานในการให้บริการและให้ความช่วยเหลือคนพิการและผู้สูงอายุ  รวมทั้งการให้ความช่วยเหลือคนพิการในการเดินทางโดยอากาศยานตามมาตรฐาน International Civil Aviation Organization (ICAO)   ตลอดจนข้อมูลอันเป็นประโยชน์อื่น ๆ  เช่น สรุปกฎกระทรวงที่เกี่ยวข้องในการจัดสิ่งอำนวยความสะดวกสำหรับคนพิการ คำแนะนำการใช้เครื่อง TTRS  สำหรับการสื่อสารกับคนพิการทางการได้ยิน สิทธิพิเศษด้านค่าโดยสารสำหรับคนพิการและผู้สูงอายุที่ใช้บริการระบบขนส่งสาธารณะ

3.2   **คู่มือแปลภาษาและป้ายสัญลักษณ์ภาษาสำหรับหน่วยงานที่ให้บริการภาคขนส่ง**

ประกอบด้วย  การแปลภาษาสำหรับคนพิการทางการได้ยินและการเห็นความรู้เกี่ยวกับป้ายสัญลักษณ์ภาษาชนิด

ต่าง ๆ  ที่จำเป็นต้องมีในอาคารสถานที่ที่ให้บริการภาคขนส่งและแนวทางการออกแบบและจัดวางป้ายสัญลักษณ์ภาษา

ทั้งนี้ สนข. ได้เผยแพร่คู่มือข้างต้นให้แก่หน่วยงานในสังกัด คค. และ พม. พร้อมทั้งเผยแพร่

**6. เรื่อง (ร่าง) ยุทธศาสตร์สับปะรด ปี 2560 – 2569**

คณะรัฐมนตรีมีมติเห็นชอบ (ร่าง) ยุทธศาสตร์สับปะรด ปี 2560 – 2569 และมอบหมายให้กระทรวงเกษตรและสหกรณ์ กระทรวงอุตสาหกรรม กระทรวงพาณิชย์ และหน่วยงานที่เกี่ยวข้องร่วมกันขับเคลื่อนยุทธศาสตร์สับปะรด ปี 2560 – 2569 ต่อไป ตามที่รองนายกรัฐมนตรี (พลอากาศเอก ประจิน จั่นตอง) ประธานกรรมการนโยบายและพัฒนาสับปะรดแห่งชาติเสนอ และให้กระทรวงเกษตรและสหกรณ์ กระทรวงมหาดไทย และหน่วยงานที่เกี่ยวข้องรับความเห็นของกระทรวงการคลัง กระทรวงพาณิชย์ กระทรวงอุตสาหกรรม และสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการในส่วนที่เกี่ยวข้องต่อไป

**สาระสำคัญของ(ร่าง) ยุทธศาสตร์สับปะรด ปี 2560 – 2569** มีวัตถุประสงค์เพื่อเพิ่มประสิทธิภาพการผลิตสับปะรดคุณภาพและลดต้นทุนการผลิต เพิ่มขีดความสามารถในการแข่งขันด้านการส่งออกและรักษาความเป็นผู้นำการส่งออกผลิตภัณฑ์สับปะรดอันดับ 1 ของโลกรักษาเสถียรภาพราคาและคุณภาพมาตรฐานสินค้าสับปะรด และสร้างความยั่งยืนในอาชีพของเกษตรกรและโรงงานแปรรูปสับปะรด

**ยุทธศาสตร์ ประกอบด้วย 4 ยุทธศาสตร์** ดังนี้

1) ยุทธศาสตร์ด้านการผลิต 2) ยุทธศาสตร์ด้านการแปรรูป 3) ยุทธศาสตร์ด้านการตลาด

และ 4) ยุทธศาสตร์ด้านการบริหารจัดการ

สำหรับการดำเนินงานตามยุทธศาตร์สับปะรดฯ จะผลักดันให้มีการส่งเสริมการผลิตสับปะรด

ในรูปแบบแปลงใหญ่เพื่อลดต้นทุนการผลิต โดยสนับสนุนให้ทุกภาคส่วนที่เกี่ยวข้องมีส่วนร่วมในการดำเนินงาน

ให้เป็นไปในแนวทางประชารัฐและไม่เป็นการทำลายสิ่งแวดล้อม รวมทั้งมีการายงานผลการดำเนินการ

ให้คณะกรรมการนโยบายและพัฒนาสับปะรดแห่งชาติทราบทุกไตรมาส ทั้งนี้ ให้มีการทบทวนยุทธศาตร์สับปะรด

ทุก 3 ปี

**7. เรื่อง การดำเนินการตามผลการประชุมคณะกรรมการบริหารราชการแผ่นดินเชิงยุทธศาสตร์ ครั้งที่ 2/2560 (แนวทางการปรับระบบจัดซื้อจัดจ้างภาครัฐทั้งในส่วนของส่วนราชการและรัฐวิสาหกิจและรายงานความคืบหน้าในการศึกษาความเป็นไปได้ในการแก้ไขกฎหมายเกี่ยวกับอายุความ)**

คณะรัฐมนตรีมีมติเห็นชอบแนวทางการปรับระบบจัดซื้อจัดจ้างภาครัฐทั้งในส่วนของส่วนราชการและรัฐวิสาหกิจ ตามที่กระทรวงการคลัง (กค.) เสนอ

**สาระสำคัญของแนวทางการปรับระบบจัดซื้อจัดจ้างภาครัฐทั้งในส่วนของส่วนราชการและรัฐวิสาหกิจ** สรุปได้ดังนี้

1. **ปัญหาเกี่ยวกับการกำหนดขอบเขตของงาน (TOR) ไม่ชัดเจน** หรือกำหนดคุณลักษณะ

เฉพาะเป็นการล็อคสเปค และกำหนดราคากลางสูงเกินความเป็นจริง มีแนวทางดำเนินการ ดังนี้

* 1. การจัดทำข้อตกลงคุณธรรม (Integrity Pact : IP) ให้คณะกรรมการความร่วมมือป้องกัน

การทุจริต **กำหนดหลักเกณฑ์และแนวทางการดำเนินการโครงการร่วมมือป้องกันการทุจริตในการจัดซื้อจัดจ้างภาครัฐ** โดยคัดเลือกโครงการขนาดใหญ่ของหน่วยงานภาครัฐ และให้ผู้สังเกตการณ์เข้าร่วมสังเกตการณ์และตรวจสอบโครงการตลอดระยะเวลาตั้งแต่ขั้นตอนการจัดทำราคากลาง ร่างขอบเขตของงาน (TOR) จนกระทั่งเสร็จสิ้นโครงการ รวมทั้งให้มีการกำหนดแนวปฏิบัติให้ผู้สังเกตการณ์ตามข้อตกลงคุณธรรมใช้ประกอบการเข้าสังเกตการณ์ และเพิ่มช่องทางการจัดหาบุคลากรที่มีความรู้ความสามารถในด้านต่าง ๆ ที่เกี่ยวข้องมาสังเกตการณ์เพื่อให้ข้อคิดเห็นในการจัดทำข้อตกลงคุณธรรมของหน่วยงานภาครัฐ

1.2 ให้คณะกรรมการความร่วมมือป้องกันการทุจริต**แต่งตั้งคณะอนุกรรมการเพื่อสอบทานราคากลางงานก่อสร้าง** โดยมีองค์ประกอบจากหน่วยงานภาครัฐ องค์กรวิชาชีพ นักวิชาการ และผู้ทรงคุณวุฒิด้านการก่อสร้าง  
 1.3 ให้กรมบัญชีกลาง**นำข้อมูลการจัดซื้อครุภัณฑ์ในระบบ e-GP มากำหนดเป็นราคากลางครุภัณฑ์**และปรับปรุงข้อมูลราคากลางให้เป็นปัจจุบันอยู่เสมอ

**2. ปัญหาการสมยอมราคาในการเสนอราคาต่อหน่วยงานของรัฐ (การฮั้วประมูล)** มีแนวทางดำเนินการ ดังนี้

2.1 เพิ่มกรอบอำนาจหน้าที่ของคณะกรรมการกำกับ หลักเกณฑ์ และตรวจสอบราคากลางงานก่อสร้าง ซึ่งแต่งตั้งตามมติคณะรัฐมนตรีเมื่อวันที่ 18 พฤศจิกายน 2557 ให้มีอำนาจหน้าที่ “กำหนดหลักเกณฑ์ วิธีการ และเงื่อนไขในการขึ้นทะเบียนผู้ประกอบการงานก่อสร้างที่มีสิทธิเป็นผู้ยื่นข้อเสนอต่อหน่วยงานของรัฐ เพื่อดำเนินการไปก่อนร่างพระราชบัญญัติการจัดซื้อจัดจ้างและการบริหารพัสดุ พ.ศ. .... มีผลบังคับใช้”

2.2 ให้กรมบัญชีกลางกำหนดแนวทางการประเมินผลผู้ประกอบการ โดยพิจารณาจากความสามารถของคู่สัญญาในการปฏิบั้ติงานตามสัญญา เพื่อใช้ประกอบการพิจารณาคุณสมบัติของผู้ที่จะเข้ายื่นข้อเสนอหรือเข้าทำสัญญากับหน่วยงานภาครัฐ

2.3 **กำหนดหลักเกณฑ์เกี่ยวกับการจัดซื้อจัดจ้างเพื่อเปิดโอกาสมีการแข่งขันมากขึ้น** ดังนี้

(1) งานก่อสร้างที่มีวงเงินตั้งแต่ 5,000 ล้านบาทขึ้นไป และเป็นการดำเนินงานที่รายละเอียดซับซ้อน มีเทคนิคเฉพาะ จำเป็นต้องใช้เทคโนโลยีขั้นสูง ต้องใช้บุคลากรในสาขาวิชาชีพการก่อสร้างชั้นสูงหรือช่างผู้มีฝีมือโดยเฉพาะ หรือมีความชำนาญเป็นพิเศษ เช่น ทางยกระดับ อุโมงค์ใต้ดิน ท่าเรือขนส่ง ท่าอากาศยาน เป็นต้น ให้หน่วยงานภาครัฐดำเนินการประกาศประกวดราคานานาชาติ (International Bidding)

(2) งานอื่นที่ไม่ใช่งานก่อสร้างที่มีวงเงินตั้งแต่ 1,000 ล้านบาทขึ้นไป และเป็นการซื้อหรือการจ้างมีรายละเอียดของสินค้าบริการหรืองานที่มีความซับซ้อน มีเทคนิคเฉพาะ จำเป็นต้องใช้เทคโนโลยีขั้นสูง มีการถ่ายทอดเทคโนโลยีใหม่ ๆ ให้หน่วยงานภาครัฐกำหนดคุณสมบัติของผู้เสนอราคาโดยเปิดโอกาสให้ผู้ประกอบการต่างประเทศสามารถเข้าร่วมการเสนอราคาได้

**3.** **ปัญหาการจัดซื้อผ่านคนกลาง (Agent)**มีแนวทางดำเนินการ ดังนี้

                   การจัดซื้อพัสดุที่มีรายละเอียดของสินค้ามีความซับซ้อนมีเทคนิคเฉพาะ จำเป็นต้องใช้เทคโนโลยี ขั้นสูง มีการถ่ายทอดเทคโนโลยีใหม่ ๆ และมีผู้ผลิตสินค้าตามรายละเอียดคุณลักษณะเฉพาะตามที่หน่วยงานกำหนดน้อยราย ให้หน่วยงานภาครัฐดำเนินการจัดซื้อกับผู้ผลิตโดยตรงโดยไม่ให้ซื้อผ่านผู้แทนจำหน่าย เว้นแต่ มีเหตุผลความจำเป็นไม่สามารถดำเนินการได้ ก็ให้จัดซื้อผ่านผู้แทนจำหน่ายได้ ทั้งนี้ จะต้องระบุเหตุผลความจำเป็นไว้ในรายงาน ขอซื้อขอจ้างด้วย

                   ทั้งนี้ การดำเนินการตามข้อ 2.3 และข้อ 3 ข้างต้น ไม่รวมถึงกรณีที่การจัดจ้างที่ได้มีการประกาศในระบบเครือข่ายสารสนเทศของกรมบัญชีกลางหรือของหน่วยงานภาครัฐเพื่อให้ผู้ประกอบการเข้ายื่นข้อเสนอต่อหน่วยงานภาครัฐ ก่อนวันที่คณะรัฐมนตรีมีมติในเรื่องดังกล่าว

**4.** **แนวทางการกำกับดูแลบริษัทในเครือของรัฐวิสาหกิจ**ให้มีการบริหารจัดการที่มีความโปร่งใส

                   คณะกรรมการนโยบายรัฐวิสาหกิจ (คนร.) ได้กำหนดหลักเกณฑ์ การจัดตั้ง/ร่วมทุนและกำกับดูแลบริษัทในเครือของรัฐวิสาหกิจ และได้รับความเห็นชอบจากคณะรัฐมนตรีเมื่อวันที่ 22 กันยายน 2558 และวันที่ 30 สิงหาคม 2559 แล้วซึ่ง สคร. ได้เวียนแจ้งหลักเกณฑ์ดังกล่าวให้รัฐวิสาหกิจทุกแห่งถือปฏิบัติด้วยแล้ว โดยมีสาระสำคัญ ดังนี้

                             4.1 หลักเกณฑ์ในการจัดตั้ง/ร่วมทุนในบริษัทในเครือของรัฐวิสาหกิจ

                             4.2 ขั้นตอนและข้อมูลในการขออนุมัติจัดตั้ง/ร่วมลงทุนในบริษัทในเครือ

                             4.3 หลักเกณฑ์การกำกับดูแลบริษัทในเครือซึ่งกำหนดให้รัฐวิสาหกิจแม่ต้องมีการกำกับดูแลบริษัทในเครือให้มีการกำกับดูแลกิจการที่ดีทัดเทียมกับบริษัทที่จดทะเบียนในตลาดหลักทรัพย์แห่งประเทศไทย และที่รัฐวิสาหกิจถือปฏิบัติ โดยบริษัทในเครือต้องถือปฏิบัติอย่างน้อย ดังนี้

                                      (1) จัดให้มีระบบการบริหารจัดการที่ดีและปฏิบัติตามแนวทางการเปิดเผยข้อมูลผ่านรายงานประจำปี ที่โปร่งใสและตรวจสอบได้

                                      (2) นโยบายป้องกันความขัดแย้งทางผลประโยชน์ ทั้งโครงสร้างการถือหุ้น/การจัดการ

                                      (3) โครงสร้างกรรมการที่มีการถ่วงดุล มีกรรมการอิสระ การจัดให้มีคณะกรรมการตรวจสอบ และคณะกรรมการบริหารความเสี่ยง

                                      (4) งบการเงินของบริษัทในเครือต้องผ่านการตรวจสอบ/สอบทานโดยผู้สอบบัญชีที่ได้รับอนุญาต

อย่างไรก็ดี นอกจากการกำหนดหลักเกณฑ์ข้างต้น สคร. ได้กำหนดให้บริษัทในเครือจัดส่งข้อมูลรายงานประจำปี ภายใน 60 วันจากสิ้นปีบัญชี และสำหรับกรณีที่มีการเปลี่ยนแปลงกรรมการและผู้บริหารระหว่างปี ให้รายงานทุกครั้งเมื่อมีการเปลี่ยนแปลงภายใน 30 วัน และข้อมูลอื่น ๆ ที่ สคร. กำหนดเพิ่มเติมต่อไป

**5. แนวทางการเปิดเผยข้อมูลการจัดซื้อจัดจ้าง**

ให้กรมบัญชีกลางพัฒนาระบบ e-GP โดยให้มีการเปิดเผยรายชื่อ และระบุประเภทของผู้ชนะการเสนอราคาว่าเป็นผู้ผลิตหรือตัวแทนจำหน่าย รวมทั้งจัดทำรายงานสรุปผลการจัดซื้อจัดจ้างของแต่ละหน่วยงานประจำปี โดยมีสาระสำคัญ ได้แก่ ข้อมูลของผู้ชนะการเสนอราคา วงเงินงบประมาณ ประเภทโครงการ และร้อยละของวงเงินที่จัดซื้อจัดจ้างต่องบประมาณรายจ่ายประจำปี ประกาศเผยแพร่ไว้ในเว็บไซต์

**6. การกำหนดแนวทางเพื่อกำกับไม่ให้ข้าราชการและพนักงานของส่วนราชการ รัฐวิสาหกิจ และหน่วยงานอื่นของรัฐ รับทรัพย์สิน สิ่งของหรือประโยชน์อื่นใดที่มีมูลค่าเกินกว่า 3,000 บาท**

กรณีนี้เห็นควรให้หน่วยงานภาครัฐ กำหนดแนวทางปฏิบัติตนของเจ้าหน้าที่ให้สอดคล้องกับประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์การรับทรัพย์สินหรือประโยชน์อื่นใดโดยธรรมจรรยาของเจ้าหน้าที่ของรัฐ พ.ศ. 2543 ลงวันที่ 30 พฤศจิกายน 2543 และระเบียบสำนักนายกรัฐมนตรีว่าด้วยการให้หรือรับของขวัญของเจ้าหน้าที่ของรัฐ พ.ศ. 2544 โดยเคร่งครัด

|  |
| --- |
| **ต่างประเทศ** |

**8. เรื่อง การเปิดสถานเอกอัครราชทูตสาธารณรัฐคอซอวอประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติกรณีรัฐบาลสาธารณรัฐคอซอวอเสนอขอเปิดสถานเอกอัครราชทูตสาธารณรัฐคอซอวอประจำประเทศไทย ตามที่กระทรวงการต่างประเทศเสนอ

**9. เรื่อง ขออนุมัติปรับเปลี่ยนผู้แทนประเทศไทยในสมาคมประเทศผู้ผลิตยางธรรมชาติ (ANRPC) และสภาวิจัยและพัฒนายางระหว่างประเทศ (IRRDB)**

คณะรัฐมนตรีมีมติอนุมัติตามที่กระทรวงเกษตรและสหกรณ์เสนอการปรับเปลี่ยนผู้แทนประเทศไทยในสมาคมประเทศผู้ผลิตยางธรรมชาติ (The Association of Natural Rubber Producing Countries: ANRPC) และสภาวิจัยและพัฒนายางระหว่างประเทศ (International Rubber Research and Development Board: IRRDB) จากกรมวิชาการเกษตร เป็นการยางแห่งประเทศไทย และให้การยางแห่งประเทศไทยเป็นหน่วยงานรับผิดชอบการดำเนินการชำระค่าบำรุงสมาชิกให้ ANRPC และ IRRDB (ซึ่งการยางแห่งประเทศไทยได้รับงบประมาณเพื่อเป็นค่าใช้จ่ายดังกล่าวแล้ว) โดยให้กระทรวงเกษตรและสหกรณ์ดำเนินการตามความเห็นของสำนักงานคณะกรรมการกฤษฎีกา และให้กระทรวงเกษตรและสหกรณ์และการยางแห่งประเทศไทยรับความเห็นของกระทรวงอุตสาหกรรมและสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการในส่วน

ที่เกี่ยวข้องต่อไป

**10. เรื่อง การประชุมผู้นำในโอกาสครบรอบ 20 ปี สมาคมแห่งมหาสมุทรอินเดีย ณ กรุงจาการ์ตา อินโดนีเซีย**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบในหลักการต่อ (1) ร่างปฏิญญาสมาคมแห่งมหาสมุทรอินเดีย : ส่งเสริมความร่วมมือใน

ภูมิภาคเพื่อมหาสมุทรอินเดียแห่งสันติภาพ เสถียรภาพ และความเจริญรุ่งเรือง [The Indian Ocean Rim association (IORA) Concord: Promotion Regional Cooperation for a Peaceful, Stable and Prosperous Indian Ocean] (2) ร่างแผนปฏิบัติการ IORA ค.ศ. 2017-2021 (IORA Action Plan 2017-2021) และ (3) ร่างปฏิญญาว่าด้วยการต่อต้านแนวคิดรุนแรงสุดโต่งอันจะนำไปสู่การก่อการร้าย (IORA Declaration on Countering Violent Extremism Leading to Terrorism) และหากมีความจำเป็นต้องปรับปรุงแก้ไขร่างเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องเสนอคณะรัฐมนตรีอีกครั้ง

1. อนุมัติให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายเป็นหัวหน้าคณะ

ผู้แทนไทยเข้าร่วมประชุมสภารัฐมนตรี IORA ร่วมรับรองแผนปฏิบัติการ IORA ค.ศ. 2017-2021 และปฏิญญาว่าด้วยการต่อต้านแนวคิดรุนแรงสุดโต่งอันจะนำไปสู่การก่อการร้าย

1. อนุมัติให้นายกรัฐมนตรีหรือผู้ได้รับมอบหมายให้เป็นหัวหน้าคณะผู้แทนไทยเข้าร่วมการประชุม

ผู้นำในโอกาสครบรอบ 20 ปี สมาคมแห่งมหาสมุทรอินเดีย (Leaders’ Summit in Commemoration of The 20th Anniversary of IORA) และการประชุมที่เกี่ยวข้อง ณ กรุงจาการ์ตา ร่วมลงนามรับรองปฏิญญา IORA และรับทราบผลการรับรองแผนปฏิบัติการ IORA ค.ศ. 2017-2021 และปฏิญญาว่าด้วยการต่อต้านแนวคิดรุนแรงสุดโต่งอันจะนำไปสู่การก่อการร้ายของที่ประชุมสภารัฐมนตรี IORA

**สาระสำคัญของร่างทั้ง 3 ฉบับ** มีดังนี้

1. **ปฏิญญาสมาคมแห่งมหาสมุทรอินเดีย (IORA Concord) : ส่งเสริมความร่วมมือในภูมิภาค**

**เพื่อมหาสมุทรอินเดียแห่งสันติภาพ เสถียรภาพ และความเจริญรุ่งเรือง และแผนปฏิบัติการ IORA ค.ศ. 2017-2021** มีสาระสำคัญเกี่ยวกับหลักการที่ IORA ยึดมั่นและให้ความสำคัญ เช่น การเคารพกฎหมายระหว่างประเทศ การรักษาสันติภาพ เสถียรภาพและความเจริญมั่งคั่งในภูมิภาค และข้อผูกพันต่อเป้าหมายการพัฒนาที่ยั่งยืนของสหประชาชาติ รวมทั้งการแสดงเจตนารมณ์ของประเทศสมาชิกที่จะขยายความร่วมมือโดยเฉพาะใน 6 สาขาหลัก (ได้แก่ ความปลอดภัยและความมั่นคงทางทะเล การอำนวยความสะดวกทางการค้าและการลงทุน การบริหารจัดการการประมง การบริหารจัดการความเสี่ยงต่อภัยพิบัติ การร่วมมือทางวิทยาศาสตร์และเทคโนโลยีและการแลกเปลี่ยนด้านการท่องเที่ยวและวัฒนธรรม) รวมถึงประเด็นคาบเกี่ยวที่มีความสำคัญลำดับต้นและการขยายความร่วมมือกับประเทศนอกภูมิภาค โดยมีร่างแผนปฏิบัติการ IORA ค.ศ. 2017-2021 ซึ่งรับรองโดยที่ประชุมสภารัฐมนตรี IORA เป็นเอกสารรองรับและสนับสนุนการดำเนินการ

1. **ปฏิญญา IORA** ความร่วมมือที่สำคัญส่งเสริมความปลอดภัยและความมั่นคงทางทะเลใน

ภูมิภาค ขยายความร่วมมือด้านการค้าและการลงทุนในภูมิภาค ส่งเสริมการบริหารจัดการและการพัฒนาการประมงที่ยั่งยืนและรับผิดชอบ ส่งเสริมการบริหารจัดการความเสี่ยงต่อภัยพิบัติ ความร่วมมือด้านการศึกษา วิทยาศาสตร์และเทคโนโลยี การแลกเปลี่ยนด้านการท่องเที่ยวและวัฒนธรรม ประเด็นคาบเกี่ยวและเป้าประสงค์ที่สำคัญ และประเด็นอื่น ๆ

**3. ปฏิญญาว่าด้วยการต่อต้านแนวคิดรุนแรงสุดโต่งอันจะนำไปสู่การก่อการร้าย** ร่างปฏิญญาฯ ให้ความสำคัญกับประเด็นท้าทายหลักในภูมิภาค โดยมีสาระสำคัญเป็นการแสดงเจตนารมณ์ของประเทศสมาชิกในการต่อต้านการก่อการร้ายและแนวคิดรุนแรงสุดโต่งทุกรูปแบบ ผ่านความพยายามที่จะขยายความร่วมมือระหว่างประเทศ การประสานงาน การหารือและแลกเปลี่ยนความเชี่ยวชาญ แนวปฏิบัติที่ดี และบทเรียนที่ได้รับ การส่งเสริมบทบาทของการศึกษาและสังคม การสร้างความแข็งแกร่งให้กับสถาบันระดับชาติและระดับภูมิภาคที่เชี่ยวชาญในเรื่องการต่อต้านการก่อการร้ายและแนวคิดรุนแรงสุดโต่ง รวมทั้ง การสร้างความเข้าใจระหว่างวัฒนธรรมและการเคารพต่อทุกศาสนา ค่านิยม ความเชื่อ และวัฒนธรรม เพื่อรับมือกับภัยคุกคามรูปแบบใหม่ที่มีความสลับซับซ้อนมากยิ่งขึ้น โดยเป็นไปตามข้อมติและปฏิญญาสหประชาชาติที่เกี่ยวข้อง

**11. เรื่อง การจัดทำเอกสารโครงการแลกเปลี่ยนด้านการศึกษาและวิทยาศาสตร์ระหว่างกระทรวงศึกษาธิการแห่งราชอาณาจักรไทยและกระทรวงศักยภาพมนุษย์แห่งประเทศฮังการีสำหรับปี ค.ศ. 2017 - 2018**

คณะรัฐมนตรีมีมติอนุมัติตามที่กระทรวงศึกษาธิการ (ศธ.) เสนอ ดังนี้

1. การจัดทำและลงนามเอกสารโครงการแลกเปลี่ยนด้านการศึกษาและวิทยาศาสตร์ระหว่างกระทรวงศึกษาธิการแห่งราชอาณาจักรไทยและกระทรวงศักยภาพมนุษย์แห่งประเทศฮังการี สำหรับปี ค.ศ. 2017-2018 ทั้งนี้ หากก่อนลงนามมีความจำเป็นต้องปรับปรุงแก้ไขความตกลงดังกล่าวในส่วนที่มิใช่สาระสำคัญ ให้ ศธ. หารือกับกรมสนธิสัญญาและกฎหมาย กระทรวงการต่างประเทศ (กต.) เพื่อพิจารณาดำเนินการในเรื่องนั้น ๆ โดยไม่ต้องนำเสนอคณะรัฐมนตรีพิจารณาอีกครั้ง

2. ให้รัฐมนตรีว่าการกระทรวงศึกษาธิการเป็นผู้ลงนามในเอกสารโครงการแลกเปลี่ยนด้านการศึกษาและวิทยาศาสตร์ระหว่างกระทรวงศึกษาธิการแห่งราชอาณาจักรไทยและกระทรวงศักยภาพมนุษย์แห่งประทศฮังการี สำหรับปี ค.ศ. 2017-2018

**สาระสำคัญของโครงการแลกเปลี่ยนดังกล่าวเน้นการแลกเปลี่ยนนักศึกษาและบุคลากรระหว่างสถาบันอุดมศึกษา และบุคลากร/นักวิจัยด้านวิทยาศาสตร์ โดยฝ่ายฮังการีเสนอให้ทั้งสองประเทศแลกเปลี่ยนทุนการศึกษาระหว่างกัน** ซึ่งฝ่ายฮังการีเสนอให้ทุนระดับปริญญาตรีและปริญญาโทแก่ประเทศไทย จำนวน 40 ทุน ในสาขาต่าง ๆ เช่น สาขาวิทยาศาสตร์การเกษตร สาขาการแพทย์และสาธารณสุขศาสตร์ สาขาวิศวกรรมศาสตร์ สาขาวิทยาศาสตร์ธรรมชาติ เป็นต้น และฝ่ายไทยเสนอทุนระดับอุดมศึกษาให้แก่ฮังการีในระยะเวลา 1 - 2 ภาคการศึกษา นอกจากนี้ ยังเน้นการวิจัยร่วม/การเปลี่ยนความคิดเห็นทางวิทยาศาสตร์ สิ่งพิมพ์ สื่อการสอน หลักสูตรและเอกสารทางการศึกษาอื่น ๆ

|  |
| --- |
| **แต่งตั้ง** |

**12. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ**

**(กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้งข้าราชการพลเรือนสามัญ สังกัดกระทรวงสาธารณสุข ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์ ดังนี้

1. **นายพินิจ ศรีสุวรรณภรณ์** นายแพทย์เชี่ยวชาญ (ด้านเวชกรรม สาขาออร์โธปิดิกส์) กลุ่มงาน ออร์โธปิดิกส์ กลุ่มภารกิจด้านวิชาการและการแพทย์ โรงพยาบาลราชวิถี กรมการแพทย์ ดำรงตำแหน่ง นายแพทย์ทรงคุณวุฒิ (ด้านเวชกรรม สาขาออร์โธปิดิกส์) กลุ่มงานออร์โธปิดิกส์ กลุ่มภารกิจด้านวิชาการและการแพทย์ โรงพยาบาลราชวิถี กรมการแพทย์ ตั้งแต่วันที่ 15 กรกฎาคม 2559

2. **นางสุวอร ภูมิรัตนประพิณ** ทันตแพทย์เชี่ยวชาญ (ด้านทันตกรรม) กลุ่มงานทันตกรรม กลุ่มภารกิจด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ ดำรงตำแหน่ง ทันตแพทย์ทรงคุณวุฒิ (ด้านทันตกรรม) กลุ่มงานทันตกรรม กลุ่มภารกิจด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ ตั้งแต่วันที่ 18 สิงหาคม 2559

ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**13. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (กระทรวงศึกษาธิการ)**

คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **นายพีระ รัตนวิจิตร** นักวิชาการศึกษาเชี่ยวชาญ สำนักงานคณะกรรมการการศึกษาขั้นพื้นฐาน ให้ดำรงตำแหน่ง ที่ปรึกษาด้านมาตรฐานการศึกษา (นักวิชาการศึกษาทรงคุณวุฒิ) สำนักงานคณะกรรมการการศึกษาขั้นพื้นฐาน กระทรวงศึกษาธิการ ตั้งแต่วันที่ 30 กันยายน 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**14. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง ตำแหน่งผู้ตรวจราชการ สำนักนายกรัฐมนตรี (ผู้ตรวจราชการกระทรวง) สำนักงานปลัดสำนักนายกรัฐมนตรี (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักนายกรัฐมนตรีเสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทบริหารระดับสูง จำนวน 2 ราย ดังนี้

1. **นางสาวปภัสมน อัมราลิขิต** ผู้ช่วยปลัดสำนักนายกรัฐมนตรี สำนักงานปลัดสำนักนายกรัฐมนตรี ดำรงตำแหน่ง ผู้ตรวจราชการสำนักนายกรัฐมนตรี สำนักงานปลัดสำนักนายกรัฐมนตรี

2. **นางสาวอรนุช ศรีนนท์** ผู้ช่วยปลัดสำนักนายกรัฐมนตรี สำนักงานปลัดสำนักนายกรัฐมนตรี ดำรงตำแหน่ง ผู้ตรวจราชการสำนักนายกรัฐมนตรี สำนักงานปลัดสำนักนายกรัฐมนตรี

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่ง ที่ว่าง

**15. เรื่อง การแต่งตั้งกรรมการผู้ทรงคุณวุฒิในคณะกรรมการคุ้มครองผู้บริโภค**

คณะรัฐมนตรีมีมติอนุมัติตามที่รัฐมนตรีประจำสำนักนายกรัฐมนตรี (นายออมสิน ชีวะพฤกษ์) เสนอแต่งตั้งกรรมการผู้ทรงคุณวุฒิในคณะกรรมการคุ้มครองผู้บริโภค จำนวน 2 คน เนื่องจาก นายวัยวุฒิ หล่อตระกูล กรรมการผู้ทรงคุณวุฒิด้านกฎหมายได้ลาออกจากตำแหน่ง ตั้งแต่วันที่ 1 กันยายน 2559 โดยแต่งตั้งแทนตำแหน่งที่ว่าง 1 คน และแต่งตั้งเพิ่มเติม 1 คน ตามลำดับ ดังนี้

1. **นายอัมพร เหลียงน้อย** เป็นกรรมการแทนตำแหน่งที่ว่าง

2. **นายสมชาย อัศวเศรณี** เป็นกรรมการเพิ่มเติม

ทั้งนี้ ตั้งแต่วันที่ 28 กุมภาพันธ์ 2560 เป็นต้นไป

**16. เรื่อง การแต่งตั้งกรรมการผู้ทรงคุณวุฒิในคณะกรรมการบริหารโรงพยาบาลบ้านแพ้ว**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายสุวรรณชัย วัฒนายิ่งเจริญชัย** ให้ดำรงตำแหน่งกรรมการผู้ทรงคุณวุฒิในคณะกรรมการบริหารโรงพยาบาลบ้านแพ้ว ทั้งนี้ ตั้งแต่วันที่ 28 กุมภาพันธ์ 2560 เป็นต้นไป และให้มีวาระเท่ากับระยะเวลาที่เหลืออยู่ของคณะกรรมการบริหารโรงพยาบาลบ้านแพ้วที่คณะรัฐมนตรีแต่งตั้งไว้แล้ว

**17. เรื่อง การแต่งตั้งข้าราชการการเมืองแทนตำแหน่งที่ว่าง (ตำแหน่งที่ปรึกษารัฐมนตรีช่วยว่าการกระทรวงพาณิชย์)**

คณะรัฐมนตรีมีมติเห็นชอบตามที่รัฐมนตรีว่าการกระทรวงพาณิชย์เสนอแต่งตั้ง **นายวิเชียร ชวลิต** เป็นข้าราชการการเมืองตำแหน่งที่ปรึกษารัฐมนตรีช่วยว่าการกระทรวงพาณิชย์ แทนตำแหน่งที่ว่าง ทั้งนี้ ตั้งแต่วันที่ 28 กุมภาพันธ์ 2560 เป็นต้นไป

**18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงมหาดไทย)**

คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง **นายชัยวัฒน์ ชื่นโกสุม** รองอธิบดีกรมส่งเสริมการปกครองท้องถิ่น ให้ดำรงตำแหน่ง ที่ปรึกษาด้านการปกครอง (นักวิเคราะห์นโยบายและแผนทรงคุณวุฒิ) สำนักงานปลัดกระทรวง กระทรวงมหาดไทย ตั้งแต่วันที่ 14 ธันวาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**19. เรื่อง คำสั่งสำนักนายกรัฐมนตรี ที่ 9/2560 เรื่อง แต่งตั้งผู้ทรงคุณวุฒิในคณะกรรมการกำกับการจัดซื้อ จัดจ้าง**

คณะรัฐมนตรีมีมติรับทราบคำสั่งสำนักนายกรัฐมนตรี ที่ 9/2560 เรื่อง แต่งตั้งผู้ทรงคุณวุฒิในคณะกรรมการกำกับการจัดซื้อจัดจ้าง

ตามคำสั่งหัวหน้าคณะรักษาความสงบแห่งชาติ ที่ 11/2560 เรื่อง การกำกับการจัดซื้อจัดจ้างของหน่วยงานของรัฐ ลงวันที่ 23 กุมภาพันธ์ พุทธศักราช 2560 กำหนดให้มีคณะกรรมการกำกับการจัดซื้อจัดจ้าง ซึ่งประกอบด้วยผู้ทรงคุณวุฒิและผู้แทนของหน่วยงานที่เกี่ยวข้อง และในวาระเริ่มแรกให้นายกรัฐมนตรีเป็นผู้มีอำนาจแต่งตั้งประธานกรรมการและกรรมการผู้ทรงคุณวุฒิในคณะกรรมการดังกล่าว

อาศัยอำนาจตามข้อ 9 ของคำสั่งหัวหน้าคณะรักษาความสงบแห่งชาติ ที่ 11/2560 เรื่อง การกำกับการจัดซื้อจัดจ้างของหน่วยงานของรัฐ ลงวันที่ 23 กุมภาพันธ์ พุทธศักราช 2560 นายกรัฐมนตรีจึงแต่งตั้งประธานกรรมการและกรรมการผู้ทรงคุณวุฒิในคณะกรรมการกำกับการจัดซื้อจัดจ้างดังต่อไปนี้

1. นายประสาร ไตรรัตน์วรกุล ประธานกรรมการ
2. นายกานต์ ตระกูลฮุน กรรมการผู้ทรงคุณวุฒิ
3. นายมนัส แจ่มเวหา กรรมการผู้ทรงคุณวุฒิ
4. นายสมพล เกียรติไพบูลย์ กรรมการผู้ทรงคุณวุฒิ

ทั้งนี้ ตั้งแต่วันที่ 23 กุมภาพันธ์ พ.ศ. 2560 เป็นต้นไป

**20. เรื่อง คำสั่งสำนักนายกรัฐมนตรี ที่ 10/2560 เรื่อง แต่งตั้งผู้ทรงคุณวุฒิเพิ่มเติมในคณะกรรมการกำกับการจัดซื้อจัดจ้าง (กรณีโครงการก่อสร้างทางคู่ในเส้นทางรถไฟ และโครงการก่อสร้างรถไฟทางคู่ของการรถไฟแห่งประเทศไทย)**

คณะรัฐมนตรีมีมติรับทราบคำสั่งสำนักนายกรัฐมนตรี ที่ 10/2560 เรื่อง แต่งตั้งผู้ทรงคุณวุฒิเพิ่มเติมในคณะกรรมการกำกับการจัดซื้อจัดจ้าง (กรณีโครงการก่อสร้างทางคู่ในเส้นทางรถไฟ และโครงการก่อสร้างรถไฟทางคู่ของการรถไฟแห่งประเทศไทย)

ตามคำสั่งหัวหน้าคณะรักษาความสงบแห่งชาติ ที่ 11/2560 เรื่อง การกำกับการจัดซื้อจัดจ้างของหน่วยงานของรัฐ ลงวันที่ 23 กุมภาพันธ์ พุทธศักราช 2560 กำหนดให้นายกรัฐมนตรีโดยความเห็นชอบของคณะรัฐมนตรีอาจแต่งตั้งผู้ทรงคุณวุฒิในคณะกรรมการกำกับการจัดซื้อจัดจ้างเพิ่มขึ้นได้ เพื่อประโยชน์ในการกำกับดูแลการจัดซื้อจัดจ้างของแต่ละโครงการ โดยในวาระเริ่มแรกให้นายกรัฐมนตรีเป็นผู้มีอำนาจแต่งตั้ง นั้น

อาศัยอำนาจตามความในข้อ 9 ของคำสั่งหัวหน้าคณะรักษาความสงบแห่งชาติ ที่ 11/2560 เรื่อง การกำกับการจัดซื้อจัดจ้างของหน่วยงานของรัฐ ลงวันที่ 23 กุมภาพันธ์ พุทธศักราช 2560 นายกรัฐมนตรีจึงแต่งตั้งให้ นายบัญชา คงนคร เป็นกรรมการผู้ทรงคุณวุฒิในคณะกรรมการกำกับการจัดซื้อจัดจ้าง เพิ่มเติม เพื่อประโยชน์ในการกำกับดูแลการจัดซื้อจัดจ้างของโครงการก่อสร้างตามที่ระบุในข้อ 8 (1) ถึง (7) ของคำสั่งหัวหน้าคณะรักษาความสงบแห่งชาติ ที่ 11/2560 เรื่อง การกำกับการจัดซื้อจัดจ้างของหน่วยงานของรัฐ ลงวันที่ 23 กุมภาพันธ์ พุทธศักราช 2560

สั่ง ณ วันที่ 26 กุมภาพันธ์ พุทธศักราช 2560

..................................